  Анжелика Тихонова корреспондент Удмуртиын улӥсьёс быдэс дуннеын интернетын вӧлмем #MuseumSelfie акцие пыриськыны быгатозы. Ужрад 20-тӥ толшоре ортчоз. Со сярысь «PRO.Культура.РФ» портал ивортӥз. Акци нуналэ пӧртэм кунъёсын улӥсьёс музейёсысь, галереяосысь но мукет лулчеберет ужъюртъёсысь яратоно экспонатъёсынызы селфи лэсьтозы. Ужрадэ пыриськон понна музейын лэсьтэм туспуктэмъёсты #МузейноеСелфи но #MuseumSelfie хештегъёсын пусйыса мерлыко вотэсъёсы поттоно. Озьы ик #КультурноеСелфи но #CultureSelfie хештегъёсты кутыны луэ. Акци борды музейёсын ужасьёс но отчы ветлӥсьёс сяна, мукет лулчеберет ужъюртъёс но итӥськыны быгато. Музейын селфи лэсьтон нунал котькуд ар толшор толэзьлэн куинетӥ вирнуналаз ортчытӥське. Со нунал музейёсын утиськись тодмо бичетъёс сярысь тодон-валанэз будэтыны юрттэ. Тросаз музейёсын туспуктэмъёс лэсьтыны уг лэзё. Нош та нуналэ акцие пыриськись музейёс сыӵе сюбегатонлэсь куштӥсько но асьсэос ик лыктӥсьёслы яратоно экспонатъёссы дорын селфи лэсьтыны ӵекто. Тегъёс: Мерлык Лулчеберет Ижкар мерлыковотэс Музей Удмуртия туспуктэм  